*2. melléklet*

VAGYONGAZDÁLKODÁSI MEGÁLLAPODÁS

amely létrejött egyrészről:

* Zalaszentgrót Város Önkormányzata (székhelye: 8790 Zalaszentgrót, Dózsa Gy u. 1.) képviseli: Baracskai József polgármester; törzsszám: 734390; adószám: 15734398-2-20; statisztikai számjele: 15734398-8411-321-20) mint tulajdonos (a továbbiakban: Önkormányzat),

másrészről:

* **SZE-VA GRÓT Kulturális és Vagyongazdálkodási Szolgáltató Nonprofit Korlátolt Felelősségű Társaság** (székhelye: 8790 Zalaszentgrót, Dózsa Gy. u. 1.; adószáma: 32260131-2-20; cégjegyzékszáma: 20-09-078726; képviseli: Tóth István Lajos ügyvezető, mint vagyongazdálkodó (a továbbiakban: **Vagyongazdálkodó**) - együttesen: **Szerződő Felek** - között az alulírott helyen és időben, az alábbiakban részletezett feltételek szerint:

1. Előzmények
2. A Szerződő Felek előzményként rögzítik, hogy Zalaszentgrót Város Önkormányzata Képviselő-testülete a 40/2023. (III.29.) számú képviselő-testületi határozatába foglalt, a Városi Könyvtár és Művelődési Felnőttképzési Központ által biztosított feladatellátás nonprofit gazdasági társasági formába történő kiszervezéséhez való elvi egyetértését követően az 56/2023. (IV.27.) számú képviselő-testületi határozatában döntött a Magyarország helyi önkormányzatairól szóló 2011. évi CLXXXIX. törvény 13.§ (1) bekezdésének 7. pontjában meghatározott „*kulturális szolgáltatás, különösen a nyilvános könyvtári ellátás biztosítása; filmszínház, előadó-művészeti szervezet támogatása, a kulturális örökség helyi védelme; a helyi közművelődési tevékenység támogatása*”, valamint a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 64.§ (1) bekezdésében meghatározott települési könyvtári ellátás biztosítása, továbbá az 1997. évi CXL. törvény 76.§ (1) bekezdése alapján a helyi közművelődési tevékenység támogatása helyi önkormányzati feladatoknak a 2023. július 01. napjától kezdődő ellátásáról, amelyet a Zalaszentgrót Város Önkormányzata által alapított, az önkormányzat 100%-os tulajdonában lévő a SZE-VA GRÓT Kulturális és Vagyongazdálkodási Szolgáltató Nonprofit Korlátolt Felelősségű Társasággal kötött közművelődési megállapodás keretében biztosít. A közművelődési megállapodást Zalaszentgrót Város Önkormányzata Képviselő-testülete a 68/2023. (V.25.) számú képviselő-testületi határozatával fogadta el.
3. Zalaszentgrót Város Önkormányzata Képviselő-testületének az önkormányzat vagyonáról és a vagyongazdálkodás általános szabályairól szóló 22/2015. (XI.27.) számú önkormányzati rendelete (a továbbiakban: vagyonrendelet) 13. § (1) bekezdése szerint az önkormányzat a működésükhöz szükséges vagyon használatát közfeladatuk ellátása céljából ingyenesen biztosítja az önkormányzat által alapított intézmények részére a közfeladatuk ellátásához szükséges mértékben.
4. A nemzeti vagyonról szóló 2011. évi CXVI. törvény (Nvtv.) 11. § (10) bekezdése szerint a nemzeti vagyon hasznosítására vonatkozó megállapodás csak természetes személlyel vagy átlátható szervezettel köthető határozatlan vagy legfeljebb 15 éves határozott időre. Az Nvtv. 11.§ (13) bekezdése alapján nemzeti vagyon ingyenesen kizárólag közfeladat ellátása céljából, a közfeladat ellátásához szükséges mértékben hasznosítható. Az Nvtv. 3. § (1) bekezdés 1. pontjának a) alpontja szerint a Kft. a törvény erejénél fogva átlátható szervezetnek minősül.
5. Szerződő Felek a fentiekre tekintettel vagyongazdálkodási jog gyakorlásának szabályait az alábbiak szerint állapítják meg:
6. A megállapodás tárgya
7. Szerződő Felek megállapodnak abban, hogy jelen megállapodás I. fejezet 1.-3 pontjában meghatározottakra, valamint Zalaszentgrót Város Önkormányzat Képviselő-testületének …/2023. (VI.29.) számú határozatára tekintettel az Önkormányzat vagyongazdálkodásba adja, a Kft. vagyongazdálkodásba veszi a Zalaszentgrót Város Önkormányzat tulajdonát képező, a természetben a 8790, Zalaszentgrót, Batthyány Lajos u. 9. szám alatt található ingatlant a hozzá tartozó ingóságokkal együtt. (a továbbiakban együtt: vagyontárgy). Szerződő Felek megállapodnak abban, hogy az érintett vagyontárgyak átadás-átvételére vonatkozóan átadás-átvételi jegyzőkönyvet készítenek, amely tartalmazza különösen az átadásra kerülő vagyontárgyak pontos megnevezését, darabszámát, leltári számát.
8. Szerződő Felek megállapodnak abban, hogy a Kft. a jelen megállapodás tárgyát nem képező, Zalaszentgrót Város Önkormányzata tulajdonában lévő, településrészeken található ingatlanok és hozzájuk tartozó ingóságok használatára előzetes egyeztetés alapján jogosult, azzal, hogy jelen megállapodás megkötése ezen vagyontárgyak vonatkozásban nem érinti a gazdálkodás kialakult rendszerét.
9. **Szerződő Felek jogai és kötelezettségei**
10. A Kft. végzi a vagyongazdálkodásában lévő vagyontárgy működtetését.
11. A Kft. viseli a vagyongazdálkodásában lévő vagyontárgy fenntartásával kapcsolatos költségeket, közterheket, díjakat, gondoskodik a vagyonvédelemről.
12. A vagyongazdálkodási megállapodás időtartama alatt a Kft. felelős a vagyontárggyal kapcsolatosan a tűzvédelmi, a munkavédelmi, a környezetvédelmi törvényekben és egyéb kapcsolódó jogszabályokban foglaltak betartásáért és betartatásáért.
13. A Kft. gondoskodik a vagyontárgy rendeltetésének megfelelő, a hatályos tűzvédelmi, munkavédelmi előírások szerint történő üzemeltetésről, karbantartásról.
14. A Kft. a használatában lévő vagyont érintő lényeges változásokat, a változás bekövetkezésétől számított 15 napon belül köteles jelenteni az Önkormányzatnak.
15. A Kft. köteles az Önkormányzatot haladéktalanul értesíteni a vagyontárgy egy részét, illetve egészét fenyegető veszélyről és a beállott kárról, a tudomására jutott minden olyan tényről, adatról, körülményről, amely a vagyon rendeltetésszerű, zavarmentes használatát akadályozza, kár bekövetkezésével fenyeget, a vagyon nagyobb mérvű romlásához vezethet, valamint arról, ha őt jogai gyakorlásában harmadik személy akadályozza. A Kft. köteles tűrni, hogy az Önkormányzat a veszély elhárítására, illetőleg a kár következményeinek megszüntetésére a szükséges intézkedéseket megtegye, de azonnali beavatkozást igénylő esetekben a Kft. saját költségén köteles a veszély elhárítása, a kárenyhítés, a kár következményeinek megszüntetése, valamint a vagyon romlásának megakadályozása érdekében haladéktalanul intézkedni.
16. Amennyiben a III. fejezet 6. pontban meghatározott intézkedések elmaradása vagy késedelme a Kft-nek felróható, az emiatt bekövetkezett kárt, illetve költségnövekedést a Kft. köteles viselni.
17. A Kft. köteles ellátni minden olyan feladatot, amely a vagyontárgy megfelelő színvonalú és biztonságos használatához szükséges.
18. Az állagmegóváson túl jelentkező rekonstrukciós, fejlesztési költségek fedezése a Kft-nek nem kötelessége.
19. A Kft. szükség esetén gondoskodik:
20. a vagyongazdálkodásában lévő vagyontárgy értékének, állagának megőrzéséről, karbantartásáról;
21. meghibásodott vagy leselejtezett eszközök, vagyontárgyak pótlásáról.
22. Amennyiben a Kft. a megállapodásban meghatározott feladatokat az Önkormányzat írásbeli felszólítását követően sem teljesíti, vagy a Kft. a kötelezettségeit súlyosan megszegi, a vagyongazdálkodás keretében átadott eszközökben kárt okoz, vagy azok állapota neki felróhatóan leromlik, vagy ha a Kft. a megállapodás megkötését követően beállott körülmény folytán már nem minősül az Nvtv. szerinti átlátható szervezetnek, az Önkormányzat jogosult a megállapodást kártalanítás nélkül és azonnali hatállyal felmondani.
23. Az Önkormányzat, mint tulajdonos előzetes értesítés alapján ellenőrizheti a Kft. vagyongazdálkodásába adott önkormányzati vagyonnal való gazdálkodást, a vagyon rendeltetésszerű használatát.
24. Az ellenőrzés során az Önkormányzat képviselője jogosult

a) a vagyongazdálkodás keretében átadott vagyontárgy tárolási helyiségeibe belépni és ott tartózkodni,

b) az ellenőrzés tárgyához kapcsolódó iratokba és más dokumentumokba, elektronikus adathordozón tárolt adatokba - a külön jogszabályokban meghatározott adat- és titokvédelmi előírások betartásával – betekinteni;

c) a Kft. ügyvezetőjétől és alkalmazottaitól írásban vagy szóban felvilágosítást, információt kérni,

d) az átadott vagyontárgyak meglétét és állagát ellenőrizni.

1. A megállapodás megszűnése
2. A megállapodást Szerződő Felek 2023. július 01. napjától kezdődően határozatlan időtartamra kötik.
3. A Kft. a vagyongazdálkodói joga megszűnése esetén, a megszűnés napjától számított 15 napon belül köteles az érintett vagyontárgyakat rendeltetésszerű használatra alkalmas állapotban az Önkormányzat részére visszaadni.
4. Egyéb rendelkezések
5. A megállapodást a Szerződő Felek írásban jogosultak módosítani vagy kiegészíteni.
6. A Szerződő Felek részéről a kapcsolattartók:

Az Önkormányzat részéről: Baracskai József polgármester

Tel: 83/562-961

A Kft. részéről: Tóth István Lajos ügyvezető

Tel: 0630/ 989 1300

1. Szerződő Felek megállapodnak abban, hogy a megállapodás teljesítése során kölcsönösen együttműködnek, egymást a megállapodást érintő lényeges körülményekről haladéktalanul tájékoztatják.
2. Szerződő Felek megállapodnak abban, hogy a megállapodásból eredő, vagy azzal kapcsolatban felmerülő vitákat vagy nézetkülönbségeket elsődlegesen tárgyalások útján rendezik. Amennyiben a tárgyalás nem vezet eredményre Szerződő Felek a vitás kérdés rendezésére zalaegerszegi székhelyű bíróság kizárólagos illetékességét kötik ki.
3. A megállapodásra egyebekben a Polgári Törvénykönyvről szóló 2013. évi V. törvény. (Ptk.) és a vonatkozó jogszabályok előírásai az irányadók.
4. Szerződő Felek jelen megállapodást együttesen elolvasták, és a közös értelmezést követően, mint akaratukkal mindenben megegyezőt, arra felhatalmazott képviselőik útján jóváhagyólag aláírták.

Zalaszentgrót, 2023. június 29.

|  |  |
| --- | --- |
| **Zalaszentgrót Város Önkormányzata**  képviseli  **Baracskai** **József**  polgármester | **SZE-VA GRÓT Kulturális és Vagyongazdálkodási Szolgáltató Nonprofit Kft.**  képviseli  **Tóth István Lajos**  ügyvezető |